**1. Luominen, 1. Moos. 1-2 – Hepr. 11:3**

Materiaali: Lastenmission Alussa - kierrekirja

**Johdanto:**

Olen itse tehnyt tämän possun. Olen tarvinnut tämän valmistamiseen puuta ja maalia, vannesahan, hiomapaperia ja maalipensselin sekä tussin. Jos minulla ei olisi ollut mitään materiaaleja, tai yksikin tarvittavista materiaaleista olisi puuttunut, en olisi pystynyt valmistamaan tätä eikä tätä olisi.

**Elämme maailmassa, jossa on paljon ihmeellisiä asioita, mutta mistä tämä kaikki on tullut – mistä tiedämme, kuka tämän maailman on valmistanut ja mistä aineksista?** Ei voi olla rakennusta, jos ei ole rakentajaa. Ei voi olla taideteosta, jos ei ole taiteilijaa. Ei voi olla tällaista luomakuntaa, missä elämme, jos ei ole Luojaa. Raamattu sanoo meille: (Yhteen ääneen) **Hepr. 11:3** ”Uskon avulla me ymmärrämme, että maailmat on luotu Jumalan Sanalla: Näkyvä on syntynyt näkymättömästä.”

Kukaan ihminen ei ole nähnyt, kun maailma on luotu. Mutta sinä saat uskoa, että se, mitä Raamatussa lukee, on totta ja näin uskon avulla ymmärrät, että Jumala on luonut kaiken. Me ihmisinä haluttaisiin saada tarkka selonteko, miten maailmankaikkeus on syntynyt. Ja paljon sitä tutkitaan ja monenlaisia selityksiä laaditaan. Jostain syystä Jumala kuitenkin on nähnyt parhaaksi, että meille riittää lyhyt kertomus maailman synnystä.

**Ennen kuin Jumala loi, ei ollut yhtään mitään. Paitsi Jumala.** Ainoastaan Jumala pystyy luomaan jotakin tyhjästä. Me tarvitaan tarvikkeita…

Miten kaikki alkoi? Raamattu kertoo: **1. Moos. 1:1,2**

Ensin oli vain pimeyttä ja vettä ja Jumalan Henki liikkui vetten yllä. **Jumala on kolmiyhteinen Jumala, jolla on kolme persoonaa: isä Jumala, Poika Jeesus ja Pyhä Henki, mutta se on yksi ja sama Jumala. Samalla tavalla kuin ajattelet vettä (vesilasi), se voi olla nestettä, talvella se jäätyy, ja jos keität vaikka perunoita, niin vesi nousee höyrynä, mutta silti se on samaa vettä.** Eli kolmiyhteinen Jumala, Isä, Poika ja Pyhä Henki loivat maailman.

**Mistä Jumala on tullut, kuka hänet loi? - Jumala on aina ollut – sormus – ei alkua eikä loppua!**

Meidän ihmisten järki ei voi ymmärtää aikaa, ennen maailman luomista. Voimme vain uskoa siihen, mitä Raamattu kertoo. Jumala on iankaikkinen, aina ollut ja aina oleva.

**Kuva 1**

**Mitä Jumala loi ekana päivänä? 1:3-5**

Jumala sanoi vaan pari sanaa: Tulkoon valo. Ja valo tuli. Jumala asetti tuolloin päivän ja yön.

Mutta aattele, kuinka voimakas Jumalan sana on: Jumala loi tyhjästä uutta sanomalla vain pari sana. Jumalan sana, Raamattu, on tänäänkin yhtä voimakas, se voi luoda uutta meidän elämäämme. **Mitäs toisena päivänä tapahtui?**

**Kuva 2**

Jumala loi taivaan kannen, tämän minkä me näemme ja missä pilvet kulkevat ja mistä sataa vettä. Maata ei kuitenkaan vielä ollut, vaan vettä oli kaikkialla.

**Kolmantena päivänä** Jumala kokosi vedet yhteen, niin että syntyi merialueita ja maa tuli näkyviin ja syntyi maa alueita (näytä karttapallosta)

**Kuva 3**

**Jumala sanoi myös: jakeet 11-12 >** eli mitä Jumala loi? - kaikki kasvit. **Entä neljäntenä?**

**Kuva 4**

Jumala loi valoja taivaalle, auringon valaisemaan päivää ja kuun ja tähdet loistamaan yöllä. Ne myös osoittavat aikaa. Ne määrittelevät päivän pituuden ja kuukauden pituuden, mutta myös Jumalan aikataulut määräytyvät niiden mukaan.

**Kuva 5**

Mitä viidentenä päivänä luotiin? - Jumala loi meren eläimet eli kalat ja meripedot yms. Sekä kaikki siivekkäät lajit, linnut. Ootko koskaan miettinyt, kuinka paljon erilaisia, upeita, kaloja ja lintuja onkaan tässä maailmassa? Ihan hirveesti. Jokaisen niistä Jumala on tarkoin suunnittelut ja luonut. Ihmeellistä!

**Kuva 6**

**Mitäs tässä kuvassa on? – kuudentena päivänä** Jumala loi eläimet maan päälle, pienet ja isot. Jumala myös suunnitteli niin, että eläimet saisivat kukin oman lajinsa jälkeläisiä. Elefantit saisivat pikku elefantteja eikä kissanpoikasia! Apinat saisivat vauva-apinoita ei vauva-kameleita!

Nyt onkin kassassa maa ja taivas, meret, kasvit, kalat, linnut ja muut eläimet. Monenlaista ihmettä, Miten me voimme ymmärtää, että Jumala on ne sanallaan luotu? - **Hepr. 11:3**

**Essi ja Elmerin välispiikki**

**Mutta hei, jotain oleellista vielä puuttuu. Jumala jätti viimeiseksi huipputyönsä.** Viimeisenä hän loisi jotakin erityistä, erilaista ja ihmeellisempää kuin se, mitä Hän oli luonut tähän mennessä.> **1. Moos. 1:27 (näkyviin)**

**Kuva 7**

Ihmisen luomisesta Jumala kertoo myös enemmän kuin minkään muun luomisesta. Se on tärkein juttu!

**Mitä tarkoittaa, että Jumala loi ihmisen omaksi kuvakseen?**

Ihminen muistuttaa Jumalaa, ihminen on persoona, joka kykenee ajattelemaan ja toimimaan sen mukaan, pystyy luomaan uutta erilaisista tarvikkeista. Ihminen ymmärtää myös jotain Jumalasta ja voi olla yhteydessä Häneen.

**Jumala nimittäin loi ihmisen yhteyteensä -** eli sinä voit kuulla Jumalan äänen, voit puhua Jumalalle. Ihmisellä on erityisasema tässä maailmassa. Mutta me ihmiset myös ollaan vastuussa elämästämme ja teoistamme Jumalalle. Jumala myös antoi meille ihmisille myös hengen, joka ei koskaan kuole vaan elää ikuisesti. Eli meillä ei ole vain tämä elämä, mitä nyt eletään, vaan elämämme jatkuu vielä kuolemankin jälkeen. **Jumala tahtoo elää sun kanssa joka hetki tässä elämässä ja ikuisesti taivaassa, Jumalan luona. Ja se on sulle ja mulle parasta.**

**Jumala ei muuten luonut ihmistä samalla tavalla kuin kaikkea muuta. Muusta sanotaan, että Jumala sanoi, ja sitten tapahtui, mutta ihmisestä sanotaan näin:** > 1. Moos. 2:7

Ihminen on luotu maan tomusta. Sinä ja minä, ollaan osa tätä luomakuntaa, mutta meillä on erityisasema Jumalan kuvina. Jumala on antanut meille ihmisille myös tehtävän viljellä ja varjella tätä maata. Pidä siis huoli Jumalan luomasta, ihmeellisestä maailmasta.

**Kuva 8= Sormen jäljen kuva**

Jos painetaan jokainen sormenjälkemme vierekkäin, niin montako samanlaista löytyy? Ei yhtään! Jokainen ihminen on ainutlaatuinen Jumalan mestariteos. Myös sinä! **Sinä** **olet ainutlaatuinen ihminen, Jumalan luoma, arvokas ja rakas ihminen.** Sinä oot juuri sellainen mahtava poika tai tyttö, jonka Jumala on luonut tarkoittanut tänne elämään omaksi ja meidän iloksemme. **Sinä olet ainutlaatuinen ihme. Raamattukin sen sanoo: Ps. 139:4 (yhteen ääneen)**

**Jumalalla on myös hyvä suunnitelma sinun elämääsi varten.** Sinä et ole täällä sattumalta, vaan Jumala on tarkoittanut sinut tänne. Sulla on tehtävä ja merkitys sekä päämäärä, Jeesukseen uskovana, sä olet matkalla taivaaseen, Jumalan luo.

**Hei, mut kuusi päivää kului luomistyössä, mitäs seitsemäntenä päivänä tapahtui? –** Jumala lepäsi kaikesta työstään. Uupuiko Jumala niin pahasti, että hänen piti levätä? Ei. Jumala asetti tuolloin lepopäivän. Elämä ei ole vain työtä varten, vaan lepo kuuluu yhtä lailla elämään. Sinä ja minäkin, tarvitsemme sitä, jotta jaksamme arjen puuhat.

**Kuva 9**

**Jumala myös kehottaa, että pyhitä lepopäivä.** Erota yksi päivä viikosta, jolloin levon lisäksi vietät Jumalan kanssa aikaa enemmän kuin arkena ehdit. Lue ja kuuntele Raamattua sekä rukoile yksin ja yhdessä toisten uskovien kanssa; mene seurakuntaan, sinne missä Jeesukseen uskovat koontuvat.

**Kun kaikki oli luotu, Jumala katseli maailmaa – ja mitähän ajatteli?**

Raamattu sanoo, että Jumala katsoi kaikkea tekemäänsä ja kaikki oli hyvää. Jumala loi meille mahtavan, kauniin ja täydellisen ihanan maailman. **Onko maailma hyvä? Ei. Miksi maailmassa on pahaa?** - Siitä, miten synti, kaikkinainen pahuus, tuli maailmaan, me puhutaan seuraavassa ohjelmassa.

**Mutta ilman tätä Raamatun luomiskertomusta emme voi ymmärtää maailmaa.** Luomiskertomus kertoo meille, että

\*kaiken takana on Jumala

\*Jumala loi kaiken hyväksi, pahuus tuli maailmaan vasta luomisen jälkeen

\*sinut on luotu Jumalan kuvaksi, ainutlaatuinen ja tärkeä ihminen

\*elämäsi ei ole sattumaa eikä turhuutta, vaan kaikella on tarkoitus

\*elämä ei pääty kuolemaan, vaan jatkuu ikuisesti

**Miten tämän kaiken voi ymmärtää?** -Uskon avulla.

Luetaanpa vielä kerran: **Hepr. 11:3**

**Miksi Jumala loi maailman – ja sinut?**

Jumala loi sinut omaksi ilokseen ja kunniakseen. Hän tahtoo, että minä ja sinä ja koko luomakunta kiitetään ja kunnioitetaan häntä, meidän Luojaamme, elämällämme, sanoillamme, teoillamme koko elämällämme. Nyt ja aina.

Kiitos Jumalalle elämästä – kaikesta mitä hän on meille antanut!

**Lue kysymys ja ympyröi oikea vaihtoehto**

**1. Minkä avulla me ymmärrämme, että Jumala on luonut maailman?**

1. järjen avulla
2. uskon avulla
3. opettajan avulla
4. emme voi mitenkään ymmärtää

**2. Mistä voit saada todellisen tiedon siitä, miten kaikki on luotu?**

1. koulun oppikirjoista
2. et mistään
3. Raamatusta
4. satukirjoista

**3. Kuka oli jo ennen kuin maailma on luotu?**

1. sinä
2. ei ollut ketään
3. Jumala
4. avaruusoliot

**4. Miten Jumala loi maailman?**

1. rakentamalla eriaineosista
2. leipomalla
3. taikomalla
4. sanallaan

**5. Mitä Jumala loi ensimmäisenä päivänä?**

1. valon
2. ihmisen
3. meren
4. kasvit

**6. Mitä Jumala loi viimeiseksi?**

1. auringon ja kuun
2. linnut ja kalat
3. ihmisen, miehen ja naisen
4. taivaan ja maan

**7. Millaiseksi Jumala loi ihmisen?**

1. apinaksi
2. robotiksi
3. kasviksi
4. Jumalan kuvaksi

**8. Millainen sinä olet Jumalan luomana ihmisenä?**

1. tyhmä ja inhottava
2. ihme: ainutlaatuinen, arvokas ja rakas’
3. merkityksetön eliö
4. samanlainen kuin eläimet

**9. Miksi Jumala loi sinut?**

1. huvin vuoksi
2. omaksi ilokseen, hänellä on tarkoitus ja tehtävä elämällesi
3. vahingossa
4. ei Jumala ole sinua luonut

**10. Milloin Jumala tahtoo elää sinun kanssasi?**

1. aina, joka hetki tässä elämässä ja kerran taivaassa
2. ei milloinkaan
3. vain, kun olet kilttinä
4. vain kuoleman jälkeen

**11. Mitä Jumala ajatteli, kun katsoi kaikkea tekemäänsä?**

1. kaikki oli epäonnistunut
2. pitää vielä vähän parannella muutamia juttuja
3. ois pitänyt antaa jonkun muun luoda maailma
4. kaikki oli hyvää

**12. Mitä Jumala teki seitsemäntenä päivänä?**

1. lepäsi
2. pilasi luomistyönsä
3. mietti, että mikä meni pieleen
4. pohti, mitä tekisi seuraavaksi

**13. Minkä asian näistä ymmärrämme Raamatun luomiskertomuksen kautta?**

1. maailma on syntynyt sattumalta
2. elämässä ei ole mitään järkeä
3. ihminen on arvoton
4. kaiken takana on Jumala

**Essi ja Elmeri Luominen**

* **ennen opetusta**

Essi: Elmeri, ootko koskaan ajatellut, miten kaunis nenä mulla oikein on ja silmätkin? Ja mun äänikin on niin heleä ja ihana. Miten juuri minä, olen saanut tällaiset upeat ominaisuudet?

**Elmeri: Totta, sä oot kyllä tosi kaunis. Ja on sulla aika suuri suukin. Mut se sopii sulle!**

Essi: Kiitos! Ootkos sä koskaan ajatellut, miten upea luonto meillä on? Ja miten söpö meidän kissa on. Entä kukat, ne vasta onkin upeita?

**Elmeri: Joo, onhan ne kasvit ja eläimetkin upeita…**

Essi: Ootko Elmeri koskaan muuten miettinyt, että miten kirahvin kaula on rakennettu, kun se on niin pitkä? Tai paljonko on mennyt väriä, kun elefantin nahkaa on värjätty?

**Elmeri: No, en mä tollaisia mieti…**

Essi: Tiedätkös, miten on mahdollista, että australialaiset eivät tipahda maapallolta? Minusta se on aika ihmeellistä…

**Elmeri: Essi, mikä kysely- ja ihmettelyikä sulle oikein on tullut?**

Essi: No, mä vaan oon miettinyt ja ihmetellyt tätä maailmaa, missä me elämme ja mistä se on oikein tullut. Mitä oli ennen kuin maailma tuli? Ja jos ei ollut mitään, niin miten yhtäkkiä voi olla jotain? Ei kai tyhjästä voi mitään nyhjästä?

**Elmeri: Oon mäkin monesti miettinyt, että miksi me ihmiset täällä oikein palloillaan? Kai tällä kaikella joku tarkoitus on?**

Essi: Sen mäkin haluaisin tietää. Mut et sä osannut noihin mun edellisiin kysymyksiinkään vastata, niin en mäkään osaa vastata sun kysymyksiin.

**Elmeri: Jos mä olisin tiedemies, niin voisin vastata sun kysymyksiin, mutta olen tällainen tavallinen Elmeri-poika vaan.**

Essi: Niin, mun pitää löytää joku fiksumpi, joka mua auttaisi näiden asioiden kanssa.

**Elmeri: Mut etkös sä voisi itse lähteä yliopistoon opiskelemaan ja valmistuisit sitten tiedenaiseksi, ja osaIsit itse vastata noihin kysymyksiin?**

Essi: Hyvä idea! Mutta pääseekö sinne yliopistoon vielä tän ikäinen?

**Elmeri: Tota mä en ajatellutkaan, mutta ei varmaan pääse.**

Essi: Höh! Ajassakaan ei voi matkustaa taaksepäin, että pääsisi itse näkemään maailman synnyn. Hmm. mistä voisin löytää vastauksia?

**Elmeri: Nyt mä tiedän! Me ollaan saatu vastauksia moniin muihinkin kysymyksiin Raamatusta, joten kuunnellaanpa, mitä Jumala meille tänään puhuu.**

Essi: Hei, Elmeri! Sä taidatkin olla aika fiksu. Sun ehdotus oli kyllä paras pitkiin aikoihin!

**Elmeri: Hah, hah, haa… Mut nyt kuunnellaan!**

**Essi ja Elmeri Luominen**

* **opetuksen välissä**

Essi: Elmeri, mä alan kyllä olla hyvin vakuuttunut siitä, että Jumala todellakin on kaiken tän ihmeellisen maailman takana.

**Elmeri: Joo, Jumala on tehnyt hyvää ja tarkkaa työtä, eikä kukaan eikä mikään muu pystyisi tällaista maailmaa valmistamaan.**

Essi: Ei todellakaan! Mutta mikähän on kaikista upein Jumalan luomistyö?

**Elmeri: En tiiä, kun on niin paljon upeaa ja ihmeellistä, mut kuunnellaan, mitä seuraavaksi tapahtuu…**

**Essi ja Elmeri Luominen**

* **opetuksen jälkeen**

**Elmeri: Ei mun järki todellakaan ymmärrä kaikkea, vaikka mulla onkin aika isot aivot.**

Essi: Niin, eipä maailman viisain ihminenkään kaikkea voi käsittää. Sen tähdenhän meille tänään opetettiin, että uskon avulla me ymmärrämme, että Jumala on sanallaan kaiken luonut.

**Elmeri: Mulla on kyllä kavereita, jotka ei usko, että Jumala on luonut kaiken.**

Essi: On mullakin. Mutta vaikkei kaikki Raamatun luomiskertomukseen uskokaan, niin ei se sitä muuta, etteikö se olisi totta. Jumala ei koskaan valehtele.

**Elmeri: Just niin, mutta mä niin toivoisin, että kaikki vois ymmärtää nää jutut.**

Essi: Niin mäkin toivon. Ois myös kiva, jos oisin saanut olla näkemässä maailman luomista, mutta se ei oikein olisi ollut mahdollista, kun ihminen luotiin vasta viimeiseksi.

**Elmeri: Niin ja sä et ees ollut se eka ihminen. Se oli Aadam. Jumala on tarkoittanut sut elämään nyt tätä vuotta ja tätä hetkeä.**

Essi: Totta tosiaan. Mutta onneksi Jumala on sama silloin ja nyt. Ja hän on antanut mulle sen uskon, että mä ymmärrän, että Jumala on kaiken takana. Hän on meidän Luojamme.

**Elmeri: Se on kuitenkin hienoa, että me voidaan tutkia tätä Jumalan luomaa maailmaa, vaikka kuinka paljon. Ja aina löydetään uusia ja ihmeellisiä asioita!**

Essi: Joo, me voidaan olla tiedemiehiä ja -naisia ja perehtyä Jumalan luomistyöhön. Mut Raamattu kertoo meille sen, miksi tää kaikki on olemassa.

**Elmeri:** **Ja parasta onkin tietää se, että sun ja mun elämällä on tarkoitus ja me ollaan just sellaisia, kun Jumala tahtoo meidän olevan. Ainutlaatuisia, erittäin arvokkaita ihmisiä. Komeitakin vielä!**

Essi: Voi jospa aina muistaisin kiittää Jumala kaikesta, mitä hän onkaan meille antanut. Jumala on niin hyvä, kun loi meille tämän maailman ja upeita ystäviä, kuten sinä Elmeri!

**Elmeri: Onhan se mahtavaa olla Jumalan mestariteos, ja saada elää elämääni Jumalan hyvien suunnitelmien mukaan. Mut muista Essi, säkin oot Jumalan mestariteos.**

Essi: Joo yritän muistaa. Joskus se meinaa kyllä unohtua, mutta onneksi joku aina muistuttaa siitä. Mut tiedätkö Elmeri, mistä mä iloitsen eniten?

**Elmeri: Liian vaikea arvata, kun sä iloitset niin usein ja melkein kaikesta.**

Essi: Mä iloitsen siitä, että minä, Jumalan mestariteos, saan elää aina Luojani kanssa, sillä mä oon matkalla taivaaseen, kun mä uskon Jeesukseen!

**Elmeri: Niinä mäkin! Ja se onkin parasta, mitä meidän elämässämme on, sillä Jumala loi meidät elämään hänen kanssaan.**

Essi: Rukoillaan, että meidän jokaisen elämä toisi kiitosta ja kunniaa Jumalalle!

**Elmeri: Niin teemme!**